Torsten Schack Pedersen (V), 2011-11-29:
Hvis ikke det allerede står klart oven på de tidligere forslag, vi har behandlet, er det i hvert fald lysende klart med dette lovforslag: Al regeringens snak om vækst og beskæftigelse bør forstumme med dette lovforslag, for regeringen lægger op til en femdobling af NOx-afgiften, en afgiftsstigning, som notorisk vil koste arbejdspladser.
Forslaget forsøges pakket ind i noget grønt, men indholdet er rødt.
Det er den velkendte vandmelonstrategi, men det ændrer altså ikke på, at indholdet er og bliver rødt.
Se, forhøjelsen af NOx-afgiften vil svække danske virksomheders konkurrenceevne, og det vil koste arbejdspladser.
Og inden regeringspartiernes ordførere nu beskylder Venstre for at føre skræmmekampagne, så lad mig komme med nogle meget klare argumenter imod forslaget.
NOx-afgiften rammer de ufaglærte i Udkantsdanmark; med NOx-afgiften risikerer man at stå i en situation, hvor arbejdspladser forsvinder, uden at det har den store effekt på miljøet.
Det var citaterne, som i dag er blevet sagt af socialdemokraten hr. Rasmus Prehn på forsiden af Nordjyske Stiftstidende.
Og jeg må sige, at det ikke er så tit, det sker, men i Venstre er vi faktisk enige med hr. Rasmus Prehn; vi er enige i, at NOx-afgiften vil ramme en lang række virksomheder meget, meget hårdt.
Der vil notorisk ske en udflytning af danske arbejdspladser.
De lokale og regionale aviser har i hele landet, siden forslaget blev præsenteret, været fyldt med eksempler på, at forslaget truer en lang række virksomheder på livet.
Høringssvarene – igen med det forbehold, at der har været utrolig kort tid til at udarbejde dem – er jo også entydige i kritikken af og bekymringen over forslaget.
Og lad mig bare citere et enkelt høringssvar, som er fra Dansk Metal: »Generelt har Dansk Metal den holdning, at skatte- og afgiftssystemet skal være vækstfremmende og sikre lige konkurrencevilkår mellem sektorer.
Det nye lovforslag vil imidlertid medføre en ensidig forringelse af energi- og industrisektorernes konkurrenceevne på såvel hjemme- som eksportmarkedet, som vil komme udenlandske virksomheder til gavn og koste danske arbejdspladser og skatteindtægter, fordi energiproduktion og -forbrug vil blive uforholdsmæssigt dyrt for disse sektorer.«
Den ene afgift efter den anden hagler altså ned over dansk erhverv, alt imens regeringen forsøger at tale om vækstdagsorden og kickstart.
Jamen det er jo ironisk.
For når det bliver dyrere at drive virksomhed i Danmark med en femdobling af NOx-afgiften, vil der ske det, at virksomhederne flytter til udlandet og fortsætter produktionen der, og så er miljøet lige vidt, ja, måske endda ringere stillet, og statskassen får ikke de mange millioner, som afgiften ellers forventes at indbringe, og arbejdspladser forsvinder.
Og det skulle jo ellers hedde sig, at forhøjelsen af afgiften sker af miljømæssige hensyn, men når man ser på lovens forhistorie, kan det undre, at man mener, at det med et lovforslag, der fremsættes den 21. november, og som skal træde i kraft ved årsskiftet, skulle være muligt at nå nogen som helst form for omstilling i forhold til at forbedre miljøet.
Så forslaget er afsløret som et rent provenuforslag; det har alene det formål at skaffe penge i statskassen.
Og selv om skatteministeren nu i dag har valgt at udskyde ikrafttrædelsen med 6 måneder, ændrer det jo ikke ved det forhold; så forsvinder problemerne jo ikke – dem udskyder vi blot.
Finansieringen har vi tidligere i dag forsøgt at få klarhed over – de 300 mio. kr., som mangler i kassen.
Og jævnfør regeringens forsigtighedsprincip er vi noget imponerede over, at man pludselig med et ændret provenuskøn lige tilfældigvis kan dække det forhold, at man skubber ikrafttrædelsen med 6 måneder.
I Venstre vil vi også bruge udvalgsarbejdet til at få belyst de reelle konsekvenser af forslaget i forhold til arbejdspladser.
Jeg tror, vi alle har set og hørt eksemplerne fra Aalborg, Mors, Fur og flere steder i Nordjylland, fra Lolland, Fyn, ja, grundlæggende fra alle de områder, der ligger uden for de store byområder.
Budskabet er det samme: Med disse afgiftsstigninger presses virksomhederne på deres eksistens.
Men desværre slutter belastningen jo ikke engang her, for regeringen har også spillet ud med et energiudspil, som gør det endnu dyrere.
I Venstre forstår vi til fulde de bekymringer, som virksomheder og medarbejdere har rejst, ja, sågar vores politiske modstandere, som entydigt har sagt, at dette forslag vil koste arbejdspladser.
Det er vi helt enige i, og derfor kan vi fra Venstres side ikke støtte forslaget.